Dét er sket, siden Mint blev udvist

Den 8. oktober blev Mint udvist af Danmark efter en integrationsvurdering. På trods af danskkundskaber og skolegang, en mor, lillebror og papfar i Danmark og en bipolar far i Thailand, vurderes hendes tilknytning til Thailand størst.

Flere eksperter kalder Mints afgørelse forkert. Amnesty International løfter kritik af, at afgørelsen strider mod landets egne love og internationale konventioner.

Mint-sagen får medlemmer af Folketingets Udlændinge- og Integrationsudvalg til at stille ministeren spørgsmål til lovgivningen og omfanget af udviste børn.

Der bliver bl.a. spurgt til vægtningen af kriterier i integrationsvurderingen. Også B.T. har uden held forsøgt at få svar på, præcis hvordan f.eks. skolegang og danskkundskaber skal vægtes.

Udlændinge- og integrationsminister Inger Støjberg forklarer efter flere ugers tavshed, at lovens formål er at forhindre, at børn sendes i koranskoler. Derfor var hun ikke interesseret i at ændre reglerne.

Loven om integrationsvurderinger blev sidst ændret under en hastebehandling i Folketinget i 2016. Dengang advarede politikere og eksperter ministeren om konsekvenserne og kritiserede hastebehandlingen.

Siden januar 2017 er 70 børn blevet udvist – langt fleste fra Thailand og kun få fra muslimske lande.

I slutningen af november bringer Mette Frederiksen (S) en løsning på banen under Lars Løkke Rasmussens spørgetime. Hun kritiserer regeringen for ikke at finde en løsning.

Også Venstre-borgmestre og baglandet foreslår en løsning, der tidligere har været en del af Venstres eget partiprogram, i forbindelse med Venstres landsmøde.

I december fremsætter S og SF sammen et forslag i Folketinget, hvor de kræver handling fra ministeren. Det samme gør Radikale Venstre, Enhedslisten og Alternativet.

Ministeren kommer de forskellige partiers forslag i forkøbet ved selv at indkalde til forhandlinger mellem regeringen, S og DF.

I februar bliver regeringen, DF og S enige om en løsning, hvor man afskaffer integrationsvurderingerne og erstatter med en ny lov om, at der maks må gå tre måneder, fra en forælder kommer, til barnet kommer med.

Lovændringen vil kun gælde fremadrettet. Der er således ikke udsigt til en ny chance for de børn, der allerede er udvist.

Inger Støjberg oplyser i maj til B.T., at ministeriet forventer at fremsætte et lovforslag i næste folketingssamling.

Under valgkampen meldte Socialdemokratiet ud, at de med regeringsmagten ville fremsætte et lovforslag som også sikrede en løsning for de allerede udviste børn.

Under forhandlingerne om en ny regering har både Enhedslisten, De Radikale og SF holdt Socialdemokratiet op på det løfte.